Ehitusseadustiku ja planeerimisseaduse rakendamise seaduse, keskkonnatasude seaduse ning planeerimisseaduse muutmise seaduse (taastuvenergia kasutuselevõtu kiirendamine) eelnõu seletuskirja

lisa 2

**Märkuste ja ettepanekutega arvestamise tabel**

**Tabel 1.** Kooskõlastamisel esitatud arvamused ja ettepanekud on kajastatud järgnevas tabelis.

|  |  |  |
| --- | --- | --- |
|  | **Kooskõlastamise tulemus, märkused ja ettepanekud** | **Märkuste ja ettepanekute arvestamine ja arvestamata jätmise põhjendus** |
| **1. Kaitseministeerium** (EIS-s; toimik: 24-0745; dokumendi nr 24-0745/02) |
| 1.1 | Kaitseministeerium teeb ettepaneku täiendada eelnõu sättega, millega täiendatakse keskkonnatasude seaduse § 81 lõiget 5 punktiga 8 järgmises sõnastuses:„8) raadatakse riigi julgeoleku tagamise, sõjalise riigikaitse ja selleks valmistumise eesmärgil.“. Juhime tähelepanu, et pakutud erand peab hakkama kehtima tagasiulatuvalt alates 01.07.2024. Tagasiulatuvalt rakenduv raadamisõiguse tasu erand annab kaitsevaldkonnale selguse ja kindluse planeerimisel ja projektide elluviimisel. Selline lähenemine aitab vältida tagantjärele tekkivaid vaidlusi ja finantskohustusi, mis võivad tekkida juba alustatud projektide puhul. | **Mitte arvestatud.**Raadamisel on pikaajaline ja oluline mõju metsandusele, elurikkusele ning süsiniku sidumisele ning kasvuhoonegaaside arvestusele. Aastaks 2030 on Eestile seatud kasvuhoonegaaside eesmärk maakasutuse, maakasutuse muutuse ja metsanduse ehk LULUCF sektoris, mille järgi Eesti peab baastasemega (aastate 2016–2018 keskmine) võrreldes suurendama kasvuhoonegaaside sidumist või vähendama heitkoguseid 434 kilotonni CO2 ekvivalendi võrra. Kui eesmärki ei suudeta täita, on vajalik soetada heitkoguste ühikuid, lisaks on vajalik edasisi eesmärke silmas pidades kompenseerida raadatud maa edasist võimetust süsinikku siduda ja elupaika pakkuda.Arvestades Kaitseministeeriumi planeeritavaid raadamise mahtusid on sellel tegevusel LULUCFi arvestuses oluline mõju, mh mõju riigi kuludele.Lähtudes 2024. aasta inventuuri märtsi esildisest ja selle inventuuri põhjal koostatud kasvuhoonegaaside prognoosidest (aastad 2023-2025), **ei täida Eesti perioodi 2021-2025 kohustusi.** Eesmärkide saavutamiseks tuleb riigil rakendada lisameetmeid, mis suurendavad süsinikuvaru, parandavad süsiniku sidumist ja vähendavad süsinikuheidet ning mida on võimalik kajastada KHG inventuuris. Raadamisõiguse tasu kehtestataksegi eesmärgiga, et kompenseerida raadamisest tingitud süsinikuvaru ja süsiniku sidumise võime kahanemine maakasutussektoris ning toetada neid tegevusi, mis aitavad riigil säilitada talletatud süsinikuvaru ja suurendada süsinikusidumist, et LULUCF sektor täidaks seatud eesmärke. Kui tekkinud kulu ei kanna raadaja, jääb kulu teiste sektorite kanda, mis eesmärke arvestades ei ole õiglane. |
| **2. Regionaal- ja Põllumajandusministeerium** (EIS-s; toimik: 24-0745; dokumendi nr 24-0745/03) |
| 2.1. | Seletuskirja punktis 6.2. „Keskkonnatasude seaduse muudatused“ alapunktis „mõju majandusele“ on toodud välja, et „TalTechi salvestusturu uuringu alusel jääb tuuleelektrienergia müügihind lähiaastatel vahemikku 40–50 €/MWh. Seega, kui ettevõtja toodab aastas 21 000 MWh, siis on tema müügitulu lähiaastatel ca 0,84–1,05 miljonit eurot aastas. Vahemaksuperioodil makstav tasu moodustab müügitulust ca 1%, seega ei ole see maksutõus ettevõtjatele väga koormav.“. Kuna vahemaksuperioodi kehtestamine on ikkagi ettevõtjaid koormav seadusemuudatus, on oluline, et ettevõtjad saaksid prognoosida oma tuleviku kulusid. **Seega palume hinnata vahemaksuperioodi lisamise mõju tuuleelektrijaamade valdajatele (energeetikaettevõtjatele) pikemaks ajaks, mitte ainult lähiaastate kohta.** | **Seletuskirja täiendatud.** |
| 2.2.  | Seletuskirja punktis 6.2. „Keskkonnatasude seaduse muudatused“ alapunktis 1. on toodud välja seaduse muutmisest mõjutatud sihtrühm, kelleks nimetatakse tulevikus rajatavate tuuleelektrijaamade valdajaid. Küll aga ei ole mõjude osas välja toodud analüüsi, **kuidas mõjutab seaduse muudatus tulevasi tuuleparkide valdajaid.** Seega palume arvutada mõju ka tulevastele tuuleparkidele, sh energeetikaettevõtjatele. | **Seletuskirja täiendatud.** |
| 2.3. | Juhime tähelepanu, et seletuskirja punktis 6.2. „Keskkonnatasude seaduse muudatused“ alapunktis „mõju avaldav muudatus: tuuleenergiast elektrienergia tootmise alguse täpsustamine ja tuuleenergiast elektrienergia tootmise tasu maksmine vähendatud määras (70 protsenti tuuleenergiast elektrienergia tootmise tasust)“, on erinevate sihtrühmade mõju analüüsi aluseks võetud erinev tuuleelektrijaama võimsus. Selguse huvides palume vahemaksuperioodi mõju arvutustel **erinevatele sihtrühmadele aluseks võtta ühtne tuuleelektrijaama võimsus.** | **Ettepanekuga arvestatud, seletuskirja täiendatud.** |
| 2.4. | Vastavalt seletuskirjas toodule annab kohaliku omavalitsuse üksus (edaspidi KOV) maismaa tuuleelektrijaamale kasutusloa, mille aluseks on tuuleelektrijaama nõuetele vastavus. Seletuskirjas on samuti välja toodud, et eelnõu koostamise ajal on ehitisregistri järgi püstitamisel viis maismaa tuuleparki ja nende kohta ei ole veel esitatud taotlust kasutusloa saamiseks. Palume analüüsida, **kas ja kuivõrd muutub KOVi töökoormus kasutuslubade menetlemisel seaduseelnõuga kavandatud muudatuste kehtestamisega.** | **Seletuskirja täiendatud.**KOVidele ei kaasne seaduseelnõuga kavandatud muudatuste kehtestamisega töökoormuse suurenemist kasutuslubade menetlemisel. Kasutuslubade menetluse protsess ei muutu. Tuuleenergiast elektrienergia tasu arvestamise aluseks olevad andmed (sünkroniseerimise kuupäev jms) esitab tuuleelektrijaama valdaja. |
| **3. Enefit Green AS** (Kliimaministeeriumi dokumendihaldussüsteemis 30.07.2024 registreerimisnumber 1-4/24/3709) |
| 3.1. | Eelnõuga Keskkonnatasude seadusesse lisatud uues paragrahvis 215 sätestatakse lõikes 2, et ajavahemikul, mis algab tuuleelektrijaama võrguga sünkroniseerimise päeval ja lõpeb kasutusloa andmise päeval, makstakse tuuleenergiast elektrienergia tootmise tasu 70 protsenti maismaal või meres paikneva tuuleelektrijaama tuuleenergiast elektrienergia tootmise tasust. Enefit Green AS ettepanek: Asendada lõikes sätestatud perioodil makstav tasumäär 70% uue väärtusega 40%. | **Mitte arvestatud.**Selgitame, et keskkonnahäiringu hüvitamise tasu üheks oluliseks eesmärgiks on keskkonnahäiringu hüvitamine kohaliku kasu loomise kaudu, suunates selle kohaliku omavalitsuse üksustele, nende kaudu kohalikele elanikele ja meretuuleparkide puhul ka kalandusettevõtjatele.  Alates tuuleelektrijaama võrguga sünkroniseerimise päevast muutub ka keskkonnahäiring, sest tuulikud alustavad tööd. Siinjuures ei oma tähtsust asjaolu, et tuulikud alustavad tööd järk-järgult, sest eelnõuga nähakse ette, et 70%-ne tasu keskkonnatasude seaduses §-s 213 lõigete 1 ja 2 ning §-s 214 lõigete 2 ja 4 tuulikutasust arvutatakse tootmisest. Oleme eelnõu seletuskirjas selgitanud, et sünkroniseerimine tähendab esimese toodangu võrku andmist, mis on liitumislepinguga kokku lepitud ja mille jaoks väljastab põhivõrguettevõtja ajutise käiduteate. Ajutine käiduteade kehtib kõige rohkem kaks aastat, seda perioodi võib ka lugeda katseperioodiks. Katseperioodi jooksul võib tuuleelektrijaam toota ise energiat 100% ulatuses, aga teatud juhtudel ka vähemal määral, keskmiselt umbes 70%. Seega on 70% suuruse tasu võtmine õigustatud, et hüvitada tekkinud keskkonna häiring. Lisaks selgitame, et ehk küll tuuleelektrijaama võrguga sünkroniseerimist võib korraldada tuulikute ehitaja, siis ka ajutise käidulepingu sõlmib ikkagi tegevusloaga arendaja.  |
| 3.2. | Eelnõu §2 p. 3. Eelnõuga muudetakse kehivat Keskkonnatasude seadust, mille alusel saab tuulikutasu suurust muuta üks kord eelarveaasta jooksul ning võimaldatakse tasu muutmine kuni 4 korda kalendriaastas.Enefit Green AS ettepanek: Loobuda talumistasude muudatuse võimaldamisest kvartalite kaupa ning säilitada muutmise võimalus mitte sagedamine kui üks kord eelarveaastas. | **Selgitame.**Kehtiva seaduse kohaselt peab kohaliku omavalitsuse üksuse volikogu tasumäära kehtestama hiljemalt kuus kuud enne uue eelarveaasta algust. Eelarveaasta kestab 01.01-31.12, seega tuleb tasumäär kehtestada enne eelneva aasta 1. juulit (näiteks kui KOV-i tasumäär kehtestati 10.08.2023, siis jõustub see alates 01.01.2025). Tuuleenergiast elektrienergia tootmise tasu jõustus 01.07.2023 ja siis andsid mitmed kohalikud omavalitsused teada, et rakendamisperiood on ebamõistlikult pikk ja seda tuleks lühendada Sellest lähtuvalt seoti tasumäära kehtestamine lahti eelarveaastast ja lühendati perioodi.Kohaliku omavalitsuse üksuse volikogu peab määra (0,7–1%) või selle muudatuse vastu võtma hiljemalt kuus kuud enne selle tasumäära rakendamise kvartali algust. |
| **4. OÜ Utilitas Wind** (Kliimaministeeriumi dokumendihaldussüsteemis 30.07.2024 registreerimisnumber 1-4/24/3363-2) |
| 4.1. | Täiendada PlanS § 951 lõikega 21 järgmises sõnastuses: „(21) Detailse lahenduse koostamisest loobumisel ei kohaldata asukoha eelvaliku otsusele ja keskkonnamõju strateegilise hindamise esimese etapi aruandele käesoleva seaduse § 109 nõudeid.“ | **Mitte arvestatud.**PlanS § 109 näeb ette kohaliku omavalitsuse eriplaneeringu asukoha eelvaliku ja KSH esimese etapi aruande vastuvõtmise. Vastuvõtmise otsusega kinnitab omavalitsuse volikogu, et planeeringulahendus on KOV-le sobib ja vastab õigusaktidele. Seejärel esitatakse planeering ReM-le heakskiitmiseks, misjärel toimub planeeringu kehtestamine. Planeeringu vastuvõtmine ehk KOV poolne kinnitus, et neile selline lahendus sobib on eelduseks planeeringu heakskiitmisel ning loob eeldused selleks, et planeeringu põhilahendust peale heakskiitmist enam KOV poolt ei muudeta (va põhjendatud juhtudel). Seega leiame, et vastuvõtmise kohaldamata jätmine ei ole põhjendatud, mistõttu me ettepanekuga ei nõustu. |
| 4.2. | Tunnistada kehtetuks PlanS § 100-102 ning täiendada PlanS-i §-ga 991 järgmises sõnastuses:„§ 991 Kohaliku omavalitsuse eriplaneeringu asukoha eelvaliku lähteseisukohtade ja keskkonnamõju strateegilise hindamise programmi kohta ettepanekute küsimine(1) Kohaliku omavalitsuse eriplaneeringu koostamise korraldaja esitab kohaliku omavalitsuse eriplaneeringu lähteseisukohad ja keskkonnamõju strateegilise hindamise programmi nende kohta ettepanekute saamiseks käesoleva seaduse § 99 lõigetes 1 ja 2 nimetatud isikutele ja asutustele ning määrab ettepanekute esitamiseks tähtaja, mis ei tohi olla lühem kui 30 päeva.(2) Käesoleva seaduse § 99 lõigetes 1 ja 2 nimetatud isikud ja asutused esitavad kohaliku omavalitsuse eriplaneeringu lähteseisukohtade ja keskkonnamõju strateegilise hindamise programmi kohta oma pädevusvaldkonnast lähtudes ettepanekud, samuti hinnangu keskkonnamõju strateegilise hindamise programmi asjakohasuse ja piisavuse kohta.(3) Kui käesoleva seaduse § 99 lõigetes 1 ja 2 nimetatud isik või asutus ei ole määratud tähtaja jooksul ettepanekuid esitanud, loetakse, et ta ei soovi kohaliku omavalitsuse eriplaneeringu lähteseisukohtade ja keskkonnamõju strateegilise hindamise programmi kohta ettepanekuid esitada.(4) Kohaliku omavalitsuse eriplaneeringu koostamise korraldaja vaatab esitatud ettepanekud läbi ning teeb nende alusel kohaliku omavalitsuse eriplaneeringu lähteseisukohtades ja keskkonnamõju strateegilise hindamise programmis vajalikud muudatused.(5) Kohaliku omavalitsuse eriplaneeringu lähteseisukohad ja keskkonnamõju strateegilise hindamise programm koos käesoleva seaduse § 99 lõigetes 1 ja 2 nimetatud isikute ja asutuste ettepanekutega avalikustatakse kohaliku omavalitsuse eriplaneeringu koostamise korraldaja veebilehel.“ | **Arvestatud.**Muudatus eelnõusse lisatud.Kohaliku omavalitsuse eriplaneeringu lähteseisukohtade ja KSH programmi koostamisega ei määrata veel kindlaks lõplikku planeeringulahendust, vaid antakse alused, millest lähtudes tuleb edaspidi planeeringulahendust koostama ja keskkonnale avalduvat mõju hindama asuda. Seega ei pruugi avalikul väljapanekul ja arutelul osalejad veel täpselt mõista, mida täpsemalt kavandatakse, mistõttu on ka seisukoha kujundamine ja ettepanekute esitamine keeruline. Eeltoodust lähtudes ei kaalu avaliku väljapaneku ja arutelu korraldamisele kulutatav ressurss kaaluda üle sellest saadava kasu ehk asjakohase tagasiside planeeringuga kavandatule ega anna ka avalikkusele veel selget pilti kavandatavast. Samuti muutub mõnevõrra lühemaks menetluse kestus. Seega saab avalikustamist reguleerivate sätete tühistamist ja nende asendamist asjaomastelt asutustel ettepanekute küsimist reguleerivate sätetega pidada põhjendatuks.  |
| 4.3. | Tunnistada kehtetuks PlanS § 117 ja muuta PlanS § 116 lg-t 1 järgmiselt:„(1) Pärast keskkonnamõju strateegilise hindamise aruande tulemuste lisamist kohaliku omavalitsuse eriplaneeringusse esitatakse kohaliku omavalitsuse eriplaneeringu detailse lahenduse ja keskkonnamõju strateegilise hindamise aruande eelnõu kooskõlastamiseks käesoleva seaduse § 112 lõikes 1 nimetatud asutustele ning teavitatakse § 112 lõikes 2 nimetatud isikuid ja asutusi võimalusest esitada kohaliku omavalitsuse eriplaneeringu detailse lahenduse ja keskkonnamõju strateegilise hindamise aruande eelnõu kohta arvamust.“ | **Mitte arvestatud.**Vastuvõtmise etapist loobumist KOV planeeringute puhul oleme arutanud nii ELVL-ga kui ka mitmete omavalitsustega eraldi. Valdav seisukoht on, et vastuvõtmise etapi säilitamine on KOV-le oluline ja vajalik, mistõttu me vastuvõtmise etapi kaotamist ei toeta. |
| 4.4. | Muuta PlanS § 118 lg 1 sõnastust järgmiselt:„(1) Pärast kohaliku omavalitsuse eriplaneeringu detailse lahenduse ja keskkonnamõju strateegilise hindamise aruande eelnõu kooskõlastamist ja arvamuste alusel vajalike muudatuste tegemist korraldab kohaliku omavalitsuse eriplaneeringu koostamise korraldaja nende avaliku väljapaneku.“ | **Mitte arvestatud.**Seotud eelmise ettepanekuga (vt punktis 4.3 toodud põhjendust). |
| 4.5. | Tunnistada kehtetuks PlanS § 121 ning muuta PlanS § 122 lg 1 sõnastust järgmiselt:„(1) Kohaliku omavalitsuse eriplaneeringu kehtestab kohaliku omavalitsuse volikogu otsusega. Maakonnaplaneeringu muutmise ettepanekut sisaldava kohaliku omavalitsuse eriplaneeringu puhul tuleb kohaliku omavalitsuse eriplaneeringu avaliku väljapaneku ja avaliku arutelu tulemuste arvestamise järel ning kehtestamise eelselt küsida nõusolek maakonnaplaneeringu muutmiseks Regionaal- ja Põllumajandusministeeriumilt, mis annab vastava nõusoleku või keeldub 30 päeva jooksul.“ | **Mitte arvestatud.**Kuna KOV EP kehtestamise eelduseks on täna planeeringu heaks kiitmine, me ettepanekut ei toeta. Küll kaalume PlanS muudatusi kavandava eelnõu raames heakskiidu andmisel ärakuulamise välja jätmist ehk edaspidi toimuks heakskiidu andmisel planeeringu õiguspärasuse kontroll ja riigi huvidele (MP-le) vastavuse hindamine, mis muudab heakskiidu andmise menetluse ajaliselt kiiremaks. |
| 4.6. | Täiendada EhSRS-i §-ga 309 järgmiselt:„§ 309 Enne käesoleva paragrahvi jõustumist algatatud kohaliku omavalitsuse eriplaneeringute menetlemine Enne käesoleva paragrahvi jõustumist algatatud kohaliku omavalitsuse eriplaneeringute menetlusele kohaldatakse planeerimisseaduse redaktsiooni, mis jõustus samal ajal käesoleva paragrahviga.“ | **Arvestatud.**Muudatus on eelnõusse lisatud. |
| **5. Rahandusministeerium** (EIS-s; toimik: 24-0745; dokumendi nr 24-0745/04) |
| 5.1 | Keskkonnatasude seaduse (edaspidi KeTS) §-s 21³ ei ole märgitud, kui pikaks ajaks maismaal paikneva tuuleelektrijaama elektrienergia tootmise tasu suurus kindlaks määratakse, sh millise aja tagant seda üle vaadatakse või muudetakse. | **Selgitame.** Tuuleelektrijaama elektrienergia tootmise tasu suurus määratakse KOV-i poolt kindlaks tähtajatult ja muudetakse vastavalt vajadusele. On vähetõenäoline, et KOV soovib tasumäära vähendada, kuid see võimalus on. Näiteks kui nii lepitakse kokku tuulepargi arendajaga. |
| 5.2 | Vahemaksuperioodi tasumäär 70% senise 10% asemel ei pruugi olla optimaalne, kuna selle tasumäära perioodil ei tooda tuulepargi enamus ehitatavatest tuulikutest veel elektrit. Samuti ei korralda sellel perioodil tuulikute opereerimist veel tootja ise, vaid tuulikute ehitaja, kes testib ja häälestab tuulikuid ning tootmises võib sagedasti esineda seisakuid. Ka seletuskirjast ei selgu, millele tuginedes on hinnatud sel perioodil tuuleelektrijaama keskmiseks tootmiseks 70%. Ilma hinnangu valideerimise võimaluseta pole võimalik kujundada põhjendatud seisukohta, kas kavandatud 70% on sobiv. Esialgsel hinnangul tundub see liiga kõrge, kuna eeldab, et sellel perioodil teeniks tootja 70% tüüpilisest müügitulust. | **Vt selgitus 3.1.** |
| 5.3 | KeTS § 21⁵ lõigetest 1 ja 2 saab järeldada, et tuuleelektrijaama võrguga sünkroniseerimise päeval tuleb maksta tasu nii 10% kui ka 70%, kuna üks tasumäär lõpeb sellel päeval ja teine algab. | **Arvestatud.** Eelnõud muudetud vastavalt märkusele.KeTS § 215 (1): Ajavahemikul, mis algab tuuleelektrijaama ehitamise alustamise päeval ja lõpeb tuuleelektrijaama võrguga sünkroniseerimisele eelneval päeval, makstakse tuuleenergiast elektrienergia tootmise tasu kümme protsenti käesoleva seaduse § 213 lõigete 1 ja 2 alusel arvutatud maismaal paikneva tuuleelektrijaama tuuleenergiast elektrienergia tootmise tasust või § 214 lõigete 2 ja 4 alusel arvutatud meres paikneva tuuleelektrijaama tuuleenergiast elektrienergia tootmise tasust. |
| 5.4 | Eelnõu § 3 punkti 3 puhul palume täiendavalt hinnata, kas protsessi veelgi kiirendamiseks/lihtsustamiseks oleks võimalik ära jätta projekteerimistingimuste etapp, kuna eriplaneeringu esimeses etapis juba lahendatakse ära kõik samad ülesanded, mis detailplaneeringu puhul. Kui asukoha eelvaliku etapi lõpuks lahendatakse küsimused nagu tavapäraselt detailplaneeringuga, võib olla võimalik kohe jätkata ehitusloa menetlusega. | **Mitte arvestatud.**Riigi eriplaneeringu menetluses detailse lahenduse koostamisest loobumine lühendab protsessi poole võrra, kuid samas ei ole asukoha eelvalik piisav ehitusloa andmiseks. DP ülesannete lahendamisel asukoha eelvaliku protsessis ei taga, et ülesanded lahendatakse piisava täpsusega, mistõttu aitavad projekteerimistingimused ülesannete terviklikku lahendamist ning loovad aluse ehitusloa andmiseks.  |
| 5.5 | Seletuskirjas toodud eelnõu § 2 punkti 4 selgituse teises lõigus on ekslikult nimetatud "tuumaelektrijaama". See peaks olema „tuuleelektrijaam“. | **Arvestatud.** Seletuskirjas viga parandatud. |